Lesser Ury

**Leo Lesser Ury** ( 7. marraskuuta 1861 Birnbaum – 18. lokakuuta 1931 Berliini)  oli saksalainen impressionistinen taidemaalari. Hän kuvaili töissään paljon kotikaupunkiaan Berliiniä. Ury oli ensimmäisiä saksalaisia taiteilijoita, joka otti taiteensa aiheeksi modernin kaupunkielämän. 
## Elämänvaiheita
Lesser Ury sai elämälleen niukat lähtökohdat. Hänen isänsä oli juutalaistaustainen leipuri, joka kuoli lasten ollessa pieniä. Äiti muutti lapsineen Berliiniin etsimään toimeentuloa. Pojasta haluttiin kauppiasta, mutta Ury onnistui pääsemään Düsseldorfin taideakatemiaan.  

Düsseldorfin taideakatemian jälkeen Ury opiskeli Brysselissä, Pariisissa, Stuttgartissa ja Münchenissä. Berliiniin hän palasi vuonna 1887 ja asui siellä lopun elämänsä. Berliiniläiset taiteilijat Max Liebermann ja Adolph von Menzel auttoivat Urya käynnistämään uransa ja hän sai pidettyä ensimmäisen näyttelynsä vuonna 1889. Pian sen jälkeen hän sai tunnustuspalkinnon Berliinin taideakatemialta. Palkinto mahdollisti maalausmatkan Italiaan.  

Italiassa ja Alankomaissa Ury teki maisemamaalauksia. Taidekriitikko Oskar Bie oli yksi harvoista Uryn varhaisista ymmärtäjistä ja totesi, että hnen työnsä ovat kuin "värien rukouksia myrkyttyneelle sielulle". Ylpeänä juutalaisuudestaan Ury teki myös muutaman maalauksen Vanhan testamentin aiheista. 

Ury oli mukana  Münchenin Secessionistien taiteilijaryhmässä ennen kuin liittyi Berliinin vastaavaan ryhmään. Ryhmittymät olivat ottaneet esikuvakseen Wienin Secessionistien ryhmän. Jostain tuntemattomasta syystä Uryn ystävyys Liebermannin kanssa oli muuttunut katkeraksi riitelyksi. Liebermann esti Uryn liittymisen Secessionistien ryhmään ja vaikeutti merkittävästi näyttelyiden saamista ja kontakteja varakkaisiin rahoittajiin. Kaupungin taidepiireissä hänelle muodostui hankalan miehen ja rettelöitsijän maine. Koska yhteydet taidemaailmaan olivat lähes poikki, oli Uryn toimeentulo vaikeutunut. Hän eli vaimoineen äärimmäisessä köyhyydessä.  

Kun Liebermann jätti paikkansa Secessionisteissa ja Lovis Corinth tuli sen puheenjohtajaksi vuonna 1911, aukenivat taidemaailman ovet taas myös Urylle. Vuosien 1915- 1922 välisenä aikana hänellä oli 150 työtä eri näyttelyissä ja hän sai vähäistä menestystä.   

Berliinin pormestari piti Uryn teoksista ja totesi niiden olevan "suuri kunnianosoitus pääkaupungille". Ury ikuisti teoksiinsa kahviloissa kävijöitä, sateisia katuja, autoja sekä kaupunkimaiseman pieniäkin yksityiskohtia. Hän käytti usein pastellivärejä ja hänen töissään on vahva impressionismin vaikutus.   

Vuonna 1931 Urylle oltiin valmistelemassa suurta ja kattavaa näyttelyä. Ury menehtyi ateljeessaan muutaman viikon ennen avajaisia. Kuollessaan hän oli lähes varaton. Hänet haudattiin juutalaiselle hautausmaalle, merkkihenkilöille tarkoitettuun osaan.  

Kansallissosialistien valtakaudella, vuosina 1933- 1945, monet Uryn teoksista tuhottiin. Hänet oli lähes täydellisesti unohdettu muutaman vuosikymmenen ajan. Viime vuosikymmenten aikana hänen töitään on tullut huutokauppoihin ja niitä on ostettu museoiden kokoelmiin. Nykyään hänen töitään voi löytää Galerie Ludorffista Düsseldorfissa, Berliinin Alte Nationalgaleriesta Saksassa ja Israelissa Haifan yliopistosta. 
## Lähteet

## Aiheesta muualla
* http://www.jmberlin.de/en/lifes-work-complete-lesser-ury-and-moses